## Rješenje kojim se nalaže javnom dioničkom društvu Jadran film d.d., sa sjedištem u Zagrebu, da u roku od 30 dana od primitka ovog rješenja dostavi Hrvatskoj agenciji za nadzor financijskih usluga fina

### NN 46/2007 (7.5.2007.), Rješenje kojim se nalaže javnom dioničkom društvu Jadran film d.d., sa sjedištem u Zagrebu, da u roku od 30 dana od primitka ovog rješenja dostavi Hrvatskoj agenciji za nadzor financijskih usluga fina

# HRVATSKA AGENCIJA ZA NADZOR FINANCIJSKIH USLUGA

**1574**

Na temelju odredbi članka 15. točka 4. alineja 1. i članka 8. stavak 1. Zakona o
Hrvatskoj agenciji za nadzor financijskih usluga (»Narodne novine« br. 140/05),
te odredbi članka 15. stavak 2. Zakona o tržištu vrijednosnih papira (»Narodne
novine« br. 84/02 i 138/06), Uprava Hrvatske agencije za nadzor financijskih
usluga po službenoj dužnosti u postupku nadzora nad obvezom dostavljanja
tromjesečnih financijskih izvješća javnog dioničkog društva Jadran film d.d., sa
sjedištem u Zagrebu, Oporovečka 12, na sjednici održanoj 26. travnja 2007.
godine donijela je

## RJEŠENJE

1. Nalaže se javnom dioničkom društvu Jadran film d.d., sa sjedištem u Zagrebu,
Oporovečka 12, da u roku od 30 dana od primitka ovog rješenja dostavi Hrvatskoj
agenciji za nadzor financijskih usluga financijska i poslovna izvješća za IV.
tromjesečje 2005. godine te I. i III. tromjesečje 2006. godine, putem
Financijske agencije, na način, u obliku te sadržaju sukladno odredbama
Pravilnika o sadržaju i obliku financijskih i poslovnih izvješća javnih
dioničkih društava.
2. Javno dioničko društvo Jadran film d.d., sa sjedištem u Zagrebu, Oporovečka
12, obvezno je Hrvatskoj agenciji za nadzor financijskih usluga dostaviti dokaz
o dostavi financijskih i poslovnih izvješća iz točke 1. u roku od 2 dana od
izvršenja.
3. Ovo rješenje objavit će se u »Narodnim novinama«.

```
Obrazloženje
```

Sukladno odredbi članka 114. stavka 4. Zakona o tržištu vrijednosnih papira
(dalje: Zakon) javna dionička društva obvezna su izraditi i u roku od 30 dana od
posljednjeg dana u tromjesečju dostaviti Hrvatskoj agenciji za nadzor
financijskih usluga (dalje: Agencija) tromjesečna financijska i poslovna
izvješća, a u roku od 45 dana konsolidirana izvješća. Financijska i poslovna
izvješća (dalje: izvješća) za četvrto tromjesečje javna dionička društva obvezna
su izraditi i dostaviti Agenciji u roku od 90 dana po isteku poslovne godine.
Javno dioničko društvo izrađuje izvješće popunjavanjem obrasca u elektroničkom
obliku, kojeg s uputama za popunjavanje preuzima sa Internet stranica
Financijske agencije ili Agencije te isto dostavlja Financijskoj agenciji na
magnetskom mediju, uz ispisanu referentnu stranicu koja je sastavni dio obrasca,
sukladno odredbama članka 6. Pravilnika o sadržaju i obliku financijskih i
poslovnih izvješća javnih dioničkih društava (»Narodne novine« broj 118/03,
dalje: Pravilnik).
Društvo Jadran film d.d., sa sjedištem u Zagrebu, Oporovečka 12, (dalje:
Društvo) je javno dioničko društvo, sukladno odredbi članka 114. stavka 1. točke
2. Zakona, a u svezi s odredbom članka 14. Pravilnika.
Agencija vodi javnu informacijsku knjižnicu na način i s podacima kako je to
propisano odredbama Zakona i Pravilnika.
Uvidom u podatke iz Javne informacijske knjižnice utvrđeno je da Društvo nije
Agenciji dostavilo izvješća za IV. tromjesečje 2005. godine te I. i III.
tromjesečje 2006. godine, što je u suprotnosti s odredbom članka 114. stavka 4.
Zakona.
Uvidom u predmet koji se vodi u Agenciji pod klasom: 451-04/07-15/11, utvrđeno
je da je 6. ožujka 2007. godine Agencija uputila dopis kojim je Društvo pozvano
da dostavi financijska i poslovna izvješća za gore navedena razdoblja. Društvo
se na navedeni dopis nije očitovalo, niti je dostavilo tražena izvješća.
Slijedom navedenog, a na temelju odredbi članka 15. stavak 3. točka 9. Zakona,
riješeno je kao u točkama 1. i 2. izrjeke ovog rješenja.

UPUTA O PRAVNOM LIJEKU

Protiv ovog rješenja žalba nije dopuštena, ali se može pokrenuti upravni spor
podnošenjem tužbe Upravnom sudu Republike Hrvatske u roku od 30 dana od primitka
ovog rješenja.

Klasa: UP/I-400-04/07-10/12
Urbroj: 326-111/07-2
Zagreb, 26. travnja 2007.

Predsjednik Uprave
**Ante Samodol**, v. r.

Rješenje, NN 46/2007-1574
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)